
Uznesenie Mestský súd Bratislava II vo veci starostlivosti súdu o maloleté dieťa: V. O., Z.. XX.XX.XXXX, zastúpené opatrovníkom Úradom práce, sociálnych vecí a rodiny Bratislava, Vazovova 7/A, Bratislava, dieťa matky: X. K., Z.. XX.XX.XXXX, K. B. B. Q.. Č.. XX, H.. Ž. a otca: F. O., Z.. XX.XX.XXXX, K. B. X. XX, B., zastúpený: Mgr. Silvia Moravčíková, advokátka so sídlom Mikulášska 29, Bratislava, v konaní o návrhu otca na nariadenie neodkladného opatrenia, takto rozhodol: Súd návrh otca na nariadenie neodkladného opatrenia zamieta. odôvodnenie: Návrhom doručeným tunajšiemu súdu dňa 25.03.2026, sa otec domáha vydania rozhodnutia, ktorým by súd zmenil úpravu výkonu rodičovských práv a povinností k maloletej dcére. Súčasne s návrhom vo veci samej sa domáha aj nariadenia neodkladného opatrenia, ktorým by súd dočasne zveril maloletú do osobnej starostlivosti otca, a to až do právoplatného rozhodnutia vo veci samej a matke uložil povinnosť prispievať na výživu maloletej sumou vo výške minimálneho výživného, vždy do 15-teho dňa v mesiaci vopred k rukám otca. 2. Uznesením č.k. 28P/46/2026-38 zo dňa 01.04.2026 bol návrh otca na nariadenie neodkladného opatrenia vylúčený na samostatné konanie a následne zapísaný pod novou sp. zn. 28P/51/2026. 3. Otec svoj návrh odôvodnil nasledovne: ,,S matkou maloletej sme zosobášení neboli. Po rozpade nášho vzťahu sa matka spolu s v tom čase X-ročnou V. odsťahovala z našej spoločnej domácnosti v B. do bydliska jej matky v obci B.. Pred nástupom maloletej do 1. ročníka základnej školy sa matka s dcérkou presťahovala naspäť do B., čo mi umožňovalo byť s maloletou častejšie. Okrem súdom určeného styku som maloletú vodil každý deň do školy; po vyučovaní ju odviedol zo školy do bytu, kde s matkou v podnájme bývala; učil som sa s ňou. Súčasne som prevzal starostlivosť o nákupy. V 3. ročníku základnej školy matka opäť presťahovala dcérku k svojej matke do B., odtiaľ po nejakom čase odišli bývať do podnájmu v Z. B., a tak mi opäť zostali na styk s maloletou len párne víkendy v kalendárnom mesiaci a vymedzený čas cez školské prázdniny. Vo februári 2025, keď bola maloletá v X. ročníku základnej školy, mi matka oznámila, že dcéra bola znásilnená viacerými chlapcami a potrebuje zmenu prostredia. Okamžite som zareagoval a dcéru presťahoval k sebe do B.. Za účelom zmeny jej trvalého bydliska, zabezpečenia zmeny lekárskej starostlivosti a vybavenia prestupu na bratislavskú základnú školu mi matka dňa 24.02.2025 udelila splnomocnenie. Maloletú som prevzal od matky v značne zhoršenom psychickom stave, bez akéhokoľvek zmyslu pre poriadok a návykov na plnenie bežných povinností. Pri lekárskych vyšetreniach, ktoré som bezodkladne zabezpečil, sa podozrenie zo znásilnenia nepotvrdilo. Vyšlo však najavo, že maloletá je sexuálne aktívna od svojich 13 rokov, a to s viacerými partnermi. Následne som sa od matky dozvedel, že dcéra požíva alkoholické nápoje, rôzne tabletky na predpis, drogy, stretáva sa s rôznymi živlami, zanedbáva školskú dochádzku, uteká z domu. Viackrát u nich doma zasahovala aj polícia privolaná susedmi z dôvodu rušenia kľudu a občianskeho spolunažívania, až im z tohto dôvodu hrozilo vysťahovanie z podnájmu. Polícia napokon zo záznamu kamier na ulici
upozornila matku, že dcéra mala v zime 2024 pohlavný styk. Od začiatku jej pobytu v B. som sa snažil s dcérou všetko riešiť, komunikovať, nastaviť si pravidlá. Jej nočné výlety však pokračovali aj naďalej. Do školy som ju musel doviezť, aby sa do nej vôbec dostala. Zo školy však neraz prichádzala domov až večer. Celú situáciu sťažovala aj matka, ktorá sa snažila dcére nahovoriť, že "je u mňa za trest". Veľakrát jej navyše telefonicky dovoľovala aj to, čo ja som predtým nedovolil alebo zakázal. Napr. neísť ráno do školy, i keď na to objektívne neexistoval žiadny dôvod. Stačilo, že dcéra povedala do telefónu matke, - tak, ako si to zvykla aj v Z. B. - že sa necíti dobre a matka, hoci nemohla cez telefón posúdiť jej zdravotný stav, jej zostať doma dovolila. Nepravidelná dochádzka sa prejavila aj na dcérinom hodnotení. Keď na konci X. ročníka dostala z matematiky nedostatočnú, vybavil som jej doučovanie, na ktoré som s ňou chodil. Opravnú skúšku v auguste 2025 urobila a v septembri nastúpila do X. ročníka. Drogovú závislosť maloletej som sa snažil zvládnuť najprv ambulantnou cestou. Dcéru som pravidelne testoval a navštevoval s ňou pedopsychiatra F.. B. v Národnom ústave detských chorôb, Limbová 1, Bratislava, PhDr. O. v resocializačnom centre J.-K. Z..H.., bol som v úzkom kontakte so školou i sociálnou kuratelou - p. T. K., UPSVaR, Svoradova 1, Bratislava. Keďže sa u maloletej nepodarilo zmeniť jej správanie ani návyky na dlhšiu dobu - po malých pokrokoch, kedy sa dcéra v dochádzke domov zlepšila, abstinovala, mala negatívne testy, sa situácia zakaždým opäť zhoršila, bol som na základe odporúčania lekárov i soc. kurately nútený dňa 28.01.2026 umiestniť dcéru do Diagnostického dievčenského centra E. E.. Už po mesačnom pobyte v E. E. sa stav maloletej zlepšil, osvojuje si pravidelný režim i pracovné povinnosti. Jej liečebný proces je však stále len na začiatku. Matka, i napriek tomu, že s umiestnením dcéry do Diagnostického centra súhlasila a súhlasila tiež s tým, že sa bude na úhrade dcérinho pobytu v centre podieľať v jednej polovici, mi dňa 11.02.2026 odvolala plnú moc. Následne som sa dozvedel, že maloletej podala prihlášku na strednú školu do Ž. Z. O., t.j. do cudzieho mesta, mimo jej a môjho trvalého bydliska. Odvolanie plnej moci, ktorú mi matka (len pred rokom) dňa 24.02.2025 udelila, vzbudzuje dôvodné obavy, že matka má záujem tak, ako už aj niekoľkokrát predtým, opäť (!) zmeniť dcére trvalý pobyt a presťahovať ju k sebe. Matkou zamýšľané následné navštevovanie strednej školy maloletou v cudzom meste je pre ňu v tomto stave úplne nežiaduce. Pre maloletú je absolútne nevyhnutné pokračovať aj naďalej v nastavenom liečebnom procese. Jeho predčasné ukončenie zo strany matky môže mať na psychický a fyzický vývoj maloletej devastačné účinky, vážne ohroziť jej život a zdravie. Rovnako ponechanie ju bez dozoru pre ňu doposiaľ v neznámom prostredí. Aj po návrate maloletej do domáceho prostredia je nutné, aby zostala pod dohľadom lekárov a sociálnej kurately, chodila na pravidelné kontroly a vyšetrenia." 4. Rozsudkom Okresného súdu Žiar nad Hronom, zo dňa 06.10.2015 č.k. 9P/31/2015-208 bola maloletá V. O. zverená do osobnej starostlivosti matky a otec bol zaviazaný prispievať jej na výživu sumou 60,€ mesačne, vždy do 15-teho dňa v mesiaci vopred k rukám matky. 5. Aktuálne sa na tunajšom súde vedie pod sp. zn. 28P/46/2026 konanie o návrhu otca na zmenu úpravy výkonu rodičovských práv a povinností k maloletej, v ktorom sa domáha zverenia maloletej do svojej osobnej starostlivosti a určenia vyživovacej povinnosti matke k maloletej. Toto konanie zatiaľ nie je právoplatne skončené. 6. Podľa § 2 ods. 1 Civilného mimosporového poriadku, na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. 7. Podľa § 324 ods. 1 Civilného sporového poriadku, pred začatím konania, počas konania a po jeho skončení súd môže na návrh nariadiť neodkladné opatrenie. 8. Podľa § 325 ods. 1 Civilného sporového poriadku, neodkladné opatrenie môže súd nariadiť, ak je potrebné bezodkladne upraviť pomery, alebo ak je obava, že exekúcia bude ohrozená. 9. Podľa § 326 ods. 1 Civilného sporového poriadku, v návrhu na nariadenie neodkladného opatrenia sa popri náležitostiach žaloby podľa § 132 uvedie opísanie rozhodujúcich skutočností odôvodňujúcich potrebu neodkladnej úpravy pomerov alebo obavu, že exekúcia bude ohrozená, opísanie skutočností hodnoverne osvedčujúcich dôvodnosť a trvanie nároku, ktorému sa má poskytnúť ochrana a musí byť z neho zrejmé, akého neodkladného opatrenia sa navrhovateľ domáha. 10. Podľa § 329 ods. 1 veta prvá Civilného sporového poriadku, súd môže rozhodnúť o návrhu na nariadenie neodkladného opatrenia aj bez výsluchu a vyjadrenia strán a bez nariadenia pojednávania.
11. Podľa § 329 ods. 2 Civilného sporového poriadku, pre neodkladné opatrenie je rozhodujúci stav v čase vydania uznesenia súdu prvej inštancie. 12. Podľa § 360 ods. 1 Civilného mimosporového poriadku, neodkladné opatrenie možno nariadiť aj bez návrhu v konaniach, ktoré možno začať aj bez návrhu. 13. Podľa § 366 Civilného mimosporového poriadku, neodkladným opatrením môže súd nariadiť platiť výživné v nevyhnutnej miere. 14. Podľa § 367 ods. 1 Civilného mimosporového poriadku, neodkladným opatrením môže súd nariadiť, aby ten, kto má maloletého dočasne pri sebe, maloletého dočasne odovzdal do starostlivosti toho, koho označí súd, alebo do striedavej osobnej starostlivosti. 15. Podľa článku 3 Dohovoru o právach dieťaťa, záujem dieťaťa musí byť prvoradým hľadiskom pri akýchkoľvek postupoch týkajúcich sa detí, či už vykonaných súkromnými zariadeniami sociálnej starostlivosti, súdmi, správnymi alebo zákonodarnými orgánmi. 16. Neodkladné opatrenie je jedným zo zabezpečovacích inštitútov v civilnom mimosporovom procese a jeho zabezpečovacia funkcia sa prejavuje najmä v schopnosti zabrániť dočasnou a provizórnou úpravu nepriaznivým následkom, ktoré by mohli pred začatím konania alebo už v začatom konaní nastať. Pri nariaďovaní neodkladného opatrenia prevláda požiadavka rýchlosti nad požiadavkou úplnosti skutkových zistení, a to z dôvodu, že nariadenie neodkladného opatrenia má dočasný (predbežný) charakter. V dôsledku toho sa nezisťujú všetky skutočnosti, ktoré má mať súd zistené pred vydaním konečného rozhodnutia vo veci samej a skutočnosti, z ktorých sa vyvodzuje dôvodnosť návrhu na nariadenie neodkladného opatrenia, nemusia byť preukázané dôkazmi. Zákon z toho dôvodu ani nepredpokladá, že by pri rozhodovaní o neodkladnom opatrení mal súd vykonávať dokazovanie (§ 329 ods. 1 Civilného sporového poriadku). Pre nariadenie neodkladného opatrenia je postačujúce, pokiaľ sú okolnosti, z ktorých sa vyvodzuje opodstatnenosť návrhu na toto dočasné opatrenie aspoň osvedčené. Preukázanie alebo osvedčenie skutočností odôvodňujúcich nariadenie neodkladného opatrenia sa posudzuje podľa obsahu návrhu a k nemu pripojených, prípadne dodatočne predložených listín. Takýto postup súdu predpokladá platná úprava (§ 326 ods. 1,2 CSP, § 329 ods. 1,2,3 CSP) sledujúca tým dosiahnutie účelu právneho inštitútu neodkladného opatrenia, ktorým je rýchle a pružné riešenie situácie vyžadujúcej okamžitý zásah súdu. 17. Účelom neodkladných opatrení vo veciach maloletých je poskytnutie preventívnej ochrany ich právam a záujmom ešte pred ich porušením či ohrozením. Všeobecné zásady charakterizujúce inštitút neodkladného opatrenia sa vzťahujú aj na konanie vo veciach starostlivosti súdu maloletých, v ktorom sú súdy povinné prioritne chrániť záujmy maloletých detí a prioritne poskytnúť zvýšenú ochranu ich právam. V konaní starostlivosti súdu o maloleté deti pri nariadení neodkladného opatrenia je súd v záujme maloletého dieťaťa povinný starostlivo uvážiť, či sú pre také opatrenie splnené všetky zákonné podmienky. Pre súd je prioritou záujem maloletého dieťaťa a vytvorenie stavu spravodlivej rovnováhy medzi záujmom dieťaťa a jeho rodičmi, pričom zvláštny význam sa kladie na záujem dieťaťa, ktorý môže mať prednosť pred záujmom rodiča a neumožňuje rodičovi vynútiť si také opatrenia, ktoré by ohrozovali zdravie a rozvoj maloletého dieťaťa. Neodkladné opatrenie má mať len dočasnú povahu a v konaní vo veciach týkajúcich sa starostlivosti súdu o maloletých (§ 111 CMP) má byť prostriedkom ochrany zjavne ohrozených práv dieťaťa do doby, kým nebude o nich rozhodnuté podľa príslušných ustanovení Zákona o rodine. Základným predpokladom nariadenia neodkladného opatrenia je potreba bezodkladnosti súdnej úpravy pomerov účastníkov konania, v prípade konania vo veciach starostlivosti súdu o maloletých, pomerov maloletého dieťaťa. Takýmto spôsobom sa zabezpečuje rýchla úprava pomerov, ktoré, ako vyplýva zo samotného pojmu, neznesú ďalší odklad. Musí ísť teda o taký stav, ktorý si vyžaduje okamžitý zásah zo strany súdu, bez ktorého by mohlo dôjsť k ťažko napraviteľnému, resp. nezvratnému poškodeniu oprávnených záujmov maloletého dieťaťa. 18. V zmysle ustanovenia § 26 Zákona o rodine i v spojení s ustanovením § 121 CMP, dohody i súdne rozhodnutia o výkone rodičovských práv a povinností možno zmeniť, ak sa zmenia pomery, resp. ak sa podstatne zmenili okolnosti, ktoré sú rozhodujúce pre doterajšiu úpravu, pričom zmena rozsudku je prípustná od času, keď došlo k zmene pomerov. Hmotno-právnou podmienkou pre zmenu
predchádzajúceho súdneho rozhodnutia o výkone rodičovských práv a povinností je teda zmena pomerov, ktorá musí byť podstatná a musí sa týkať okolností, ktoré odôvodňujú výkon rodičovských práva povinností za podmienky, že sa závažnejším spôsobom prejavia v pomeroch účastníkov v porovnaní s ich pomermi v čase predchádzajúceho rozhodnutia. Zmena pomerov pritom môže byť odôvodnená buď subjektívne - okolnosťami na strane rodičov alebo na strane maloletého dieťaťa, alebo objektívne- vývojom objektívnych okolností. Ide teda o výnimku zo zásady nezmeniteľnosti súdnych rozhodnutí, teda možnosť prelomenia prekážky res iudicata v prípade splnenia podmienky zmeny pomerov účastníkov relevantnej intenzity a tomu zodpovedajúcu potrebu porovnania tvrdených a preukázaných nových pomerov s pôvodnými pomermi zistenými pri ostatnom rozhodnutí. 19. S poukazom na citované zákonné ustanovenia a vyhodnotiac vyššie uvedené skutočnosti súd dospel k záveru, že návrh otca na nariadenie neodkladného opatrenia nie je dôvodný a preto mu nevyhovel. Otec nepreukázal takú naliehavosť situácie, ktorá by si vyžadovala okamžitý zásah súdu a preto súd rozhodol tak, ako je uvedené vo výroku tohto uznesenia a návrh matky na nariadenie neodkladného opatrenia zamietol. Neodkladné opatrenie nemá slúžiť na úpravu všetkých vzťahov medzi účastníkmi, ale výlučne takých, ktorých riešenie neznesie odklad, zatiaľ čo komplexne budú vzťahy vyriešené až po skončení riadneho a úplného dokazovania v konaní vo veci samej. Zmena právoplatnej úpravy práv a povinností rodičov k maloletému dieťaťu si vyžaduje riadne dokazovanie a hlavne preukázanie zmeny pomerov v porovnaní s predchádzajúcim rozhodnutím, pričom musí ísť o podstatnú zmenu pomerov. Nie je opodstatnené meniť už právoplatnú úpravu formou neodkladného opatrenia, nakoľko neodkladné opatrenie je potrebné nariadiť vtedy, ak je nevyhnutné dočasne zabezpečiť ochranu porušených a ohrozených práv účastníkov konania, pričom okamžitý zásah súdu sa javí ako nevyhnutný. Na Mestskom súde Bratislava II sa vedie konanie o zmene zverenia maloletej. Až v konaní vo veci samej bude mať súd dostatočný priestor na preukázanie všetkých sporných skutočností a na vykonanie dokazovania, vrátane vypočutia maloletej a zistenia skutočného stavu veci, t. j. či došlo k takej zmene pomerov, ktorá vyžaduje zmenu právoplatného a vykonateľného rozhodnutia súdu tak, aby súd rozhodol v čo najlepšom záujme maloletého dieťaťa. Pri zohľadnení skutkového stavu osvedčeného v čase rozhodovania, dospel súd k záveru, že v posudzovanej veci nie sú splnené zákonné podmienky pre nariadenie otcom navrhovaného neodkladného opatrenia, v ktorom sa domáha zverenia maloletej do jeho osobnej starostlivosti. Neboli zistené žiadne skutočnosti, v dôsledku ktorých by bolo, pred rozhodnutím súdu o veci samej (t.j. o návrhu otca na zmenu úpravy výkonu práv a povinností rodičov k maloletému dieťaťu ) nevyhnutné v záujme bezprostrednej a nutnej ochrany záujmov maloletej pristúpiť k jej okamžitému zvereniu do osobnej starostlivosti otca. 20. Ani v časti návrhu na nariadenie neodkladného opatrenia určením výživného na maloleté dieťa nebola preukázaná potreba bezodkladnej úpravy pomerov k maloletým deťom, ani táto časť návrhu nespĺňa v čase rozhodovania súdu podmienky podľa § 366 CMP. Charakteristickým znakom neodkladného opatrenia o určenia povinnosti platiť výživné v nevyhnutnej miere podľa § 366 CMP je rozsah výživného, ktorý sa zásadne odlišuje od jeho rozsahu v konečnom rozhodnutí. Neodkladným opatrením nerozhoduje súd o výške výživného podľa schopností, možností a majetkových pomerov povinného rodiča. V súlade s platným Civilným mimosporovým poriadkom možno v rámci neodkladného opatrenia nariadiť rodičovi platiť výživné len v nevyhnutnej miere. Uvedeným zákonným ustanovením mal zákonodarca na mysli uloženie povinnosti rodičovi, ktorého zákonná vyživovacia povinnosť nebola doposiaľ súdnym rozhodnutím upravená, platiť výživné v takej miere, aby výživa dieťaťa nebola žiadnym spôsobom ohrozená. Výživné sa určuje v nevyhnutnej miere a je určené len na uspokojovanie základných životných potrieb oprávneného, pričom nie je rozhodujúce, že povinný je schopný platiť výživné aj vo väčšom rozsahu. Neodkladné opatrenie vychádza z pomerov a okolností, ktoré existujú v čase rozhodovania, pričom pre účely nariadenia neodkladného opatrenia je nepostačujúce len samotné tvrdenie, že povinný rodič na výživu maloletého dieťaťa vôbec ničím neprispieva, keď súčasne nie je splnená aj podmienka, že oprávnený rodič osvedčil, že je daná neodkladná potreba zásahu súdu, t.j., že výživa maloletého dieťaťa by bola bez nariadenia neodkladného opatrenia nejakým spôsobom ohrozená. Maloletá sa aktuálne nachádza v diagnostikom centre, teda bez určenia výživného matke, nebude jej výživa ohrozená. 21. V závere považuje súd za dôležité zdôrazniť, že úloha oboch rodičov v živote maloletých detí je nezastupiteľná a záujem maloletého dieťaťa musí byť prvoradým hľadiskom pri hľadaní konkrétneho a najvhodnejšieho usporiadania vzťahov medzi rodičmi a maloletým dieťaťom a tento záujem v zásade vyžaduje, aby sa na ich výchove podieľali obaja rodičia.
Poučenie: Proti tomuto uzneseniu možno podať odvolanie do 15 dní odo dňa jeho doručenia, na Mestskom súde Bratislava II, písomne, v troch vyhotoveniach. Odvolanie môže podať strana, v ktorej neprospech bolo rozhodnutie vydané. Odvolanie len proti odôvodneniu rozhodnutia nie je prípustné. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. Podľa § 365 Civilného sporového poriadku odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Podľa § 62 Civilného mimosporového poriadku odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní.

Zdroj: KAUZIS.SK – https://www.kauzis.sk/judikatura/r/ECLI:SK:MSBA2:2026:1226201094.2 (dáta aktuálne k 9. 11. 2026). Záväzné je znenie zverejnené súdom.




